Vyf veiligheidswagte by Pikitup-depot vermoorDie wagte is by ‘n depot in Johannesburg doodgeskiet. (Argieffoto: City of Joburg/Twitter) Die Suid-Afrikaanse munisipale werkersunie (Samwu) het sy diepe kommer te kenne gegee na die moord op vyf veiligheidswagte by ŉ Pikitup-depot in Devland in die suide van Johannesburg. ŉ Groep gewapende mans het volgens Bafana Zundu, provinsiale sekretaris van Samwu in Gauteng, die depot Dinsdag bestorm en sewe veiligheidswagte geskiet. “Vier van die werkers is op die toneel dood,” sê Zundu. ŉ Vyfde werker het ŉ dag later aan sy wonde gesterf, terwyl nog twee tans in die hospitaal is. “In hierdie stadium is die omstandighede wat tot die skietery gelei het, onbekend. Die werkers is nie van hul persoonlike besittings beroof nie en die stad se eiendom is ook nie gesteel nie.” Michael Sun, Johannesburg se burgemeesterskomiteelid vir omgewing en infrastruktuurdienste, sê die skietery by die Goudkoppies-terrein het omstreeks 17:50 gebeur, kort voor die aandskof moes oorneem. Die wagte werk vir twee private veiligheidsmaatskappye, asook vir die stad self. Samwu sê hy is bekommerd dat werkers wat veronderstel is om die stad se infrastruktuur te beskerm, self kwesbaar is vir aanvalle. “Om sake te vererger word die werkers nie van wapens voorsien om hulself en die stad se eiendom mee te beskerm nie. Ons is dus bekommerd oor die veiligheid van honderde veiligheidswagte in die stad wat elke dag verseker dat die stad se eiendom beskerm is,” sê Zundu. Samwu het ŉ beroep op wetstoepassers gedoen om te verseker die aanvallers, “wat vyf families van ŉ broodwinner beroof en verskeie kinders sonder ŉ ouer gelaat het”, word gevind en boet vir hul dade. Die vakbond het gemeenskappe in die gebied ook gevra om saam met die owerhede te werk om die boosdoeners aan te keer. “Hierdie mense bly tussen ons. Iemand moet weet wat hulle gedoen het en ons pleit by die gemeenskap om te help om dié monsters aan te keer.” Samwu en Sun het hul medelye met die families en die werkers by Pikitup uitgespreek en die gewonde slagoffers ŉ spoedige herstel toegewens. Die Kliptown-polisie ondersoek die voorval, maar volgens Sun is geen inhegtenisnemings nog gedoen nie. Alle bedrywighede by die vullingsterrein is intussen gestaak terwyl veiligheidswagte na ander plekke oorgeplaas word. Inwoners is gevra om intussen alternatiewe depots te gebruik.